Worcester F 80 Distinctiones

172 Omnia honeste et secundum ordinem

*Omnia honeste, et secundum ordinem fiant* in vobis, [1] Cor. 14[:40]. Peruertitur ordo castitatis per luxuriam quando ancilla caro dominat,[[1]](#footnote-1) Num. 10[:12]: *Profectique sunt,* *per turmas* et ordinem suum, de castris que dicuntur[[2]](#footnote-2) a castrando quia in castris Domini debent esse milites castrati, id est, casti. Hii sunt filii Ruben, qui vacant contemplacionem a qua retrahit caro delicate nutrita. Nam oues dicuntur saniores quando sictis, pascuis aluntur, Prou. 17[:1]: *Melior est buccella sicca cum gaudio*, scilicet, consciencie*,*

¶ Secundo per-

/fol. 275ra/

uertitur ordo caritatis per auariciam quando propria communibus, temporalia spiritualibus proponuntur, [1] Cor. 9[:14]: *Dominus ordinavit hiis qui Evangelium annuntiant, de Evangelio [vivere]*. Caueant ergo male retinentes ab anathemate Jerico, Deut. 7[:26]. Vt pocius relinquant pallium cum Joseph in manu Egipcie, Gen. 39[:12]. Et sindonem cum Iohanne, [Marc. 14:51]. Ne forte talis resurgat in ordine proprietariorum vt vnusquisque in ordine suo resurget, [1] Cor. 15[:23].

¶ Tercio, peruertetur ordo nature per inobedienciam quando, scilicet, infernis eleuantur et superius deprimitur, Rom. 13[:1]: *Omnis anima potestatibus sumlioribus subdita sit*, etc. Nam Rom. 13[:2] dicitur qui *resistit potestati, Dei ordinationi resistit*.

¶ Quarto, ordo veritatis peruertitur per carnalem affectionem quando vanum preponitur vero, contingens necessario, caro Deo, Psal. [49:5]: *Congregate illi sanctos ejus qui ordinant testamentum ejus super sacrificia*. Ordinant quippe testamentum Dei qui implent quod dicitur Deut. 33[:9]: *Qui* dixerunt *patri et matri et fratribus ignoro vos,* etc*.* Et hii ordinant super sacrificia quia tales non solum carnales affectus abiecerunt, sed etiam seipsos optulerunt. Nam claustrales sunt sicut vacce mugientes post vitulos, sed colla non reflectunt ad dextram, etc. Quia religiosi erant pro consanguineis, nec flectent munum affectum, sed tendunt Bethsamis ad domum Dei solis.

1. dominat ] *corr.* dominatur F 80. [↑](#footnote-ref-1)
2. dictuntur ] Lambeth, F 128 *corr*. dure F 80. [↑](#footnote-ref-2)